Komission asetus (EY) N:o 1040/2002, annettu 14 päivänä kesäkuuta 2002, kasvien terveystarkastuksiin tarkoitetun yhteisön rahoitusosuuden myöntämiseen liittyvien säännösten täytäntöönpanoa koskevista yksityiskohtaisista säännöistä ja asetuksen (EY) N:o 2051/97 kumoamisesta



Virallinen lehti nro L 157 , 15/06/2002 s. 0038 - 0040



Komission asetus (EY) N:o 1040/2002, annettu 14 päivänä kesäkuuta 2002, kasvien terveystarkastuksiin tarkoitetun yhteisön rahoitusosuuden myöntämiseen liittyvien säännösten täytäntöönpanoa koskevista yksityiskohtaisista säännöistä ja asetuksen (EY) N:o 2051/97 kumoamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1), sellaisena kuin se on viimeksi muutettuna komission direktiivillä 2002/36/EY(2), ja erityisesti sen 23 artiklan 5 kohdan viimeisen alakohdan, sekä katsoo seuraavaa: (1) Yhteisö voi direktiivin 2000/29/EY nojalla myöntää jäsenvaltioille rahoitusta sellaisiin toimenpiteisiin liittyvien menojen kattamiseksi, joita on toteutettu tai joita suunnitellaan kolmansista maista tai yhteisön muilta alueilta peräisin olevien haitallisten organismien torjumisen yhteydessä niiden tuhoamiseksi, tai jos se ei ole mahdollista, niiden leviämisen estämiseksi. (2) Jäsenvaltiot voivat erityisesti pyytää yhteisön rahoitusosuutta erityistoimenpiteisiin, joita ne ovat toteuttaneet tai aikovat toteuttaa alueelleen kulkeutuneiden haitallisten organismien aiheuttamien tartuntojen torjumiseksi. Rahoitusosuuden enimmäismäärä on 50 prosenttia tukikelpoisista menoista. (3) Kasvinsuojeluvalvontaan tarkoitetun yhteisön rahoituksen myöntämiseen liittyvien säännösten täytäntöönpanoa koskevista yksityiskohtaisista säännöistä 20 päivänä lokakuuta 1997 annetun komission asetuksen (EY) N:o 2051/97(3) soveltaminen on osoittanut yksityiskohtaisempien sääntöjen tarpeen; erityisesti olisi täsmennettävä vaatimukset, jotka koskevat tietoja, jotka jäsenvaltioiden on toimitettava yhteisön rahoitusosuutta koskevan maksupyynnön perusteena. (4) Uusissa säännöissä olisi täsmennettävä tiedot, jotka jäsenvaltioiden on toimitettava yhteisön rahoitusosuutta koskevissa hakemuksissaan, erityisesti todisteet sen haitallisen organismin hävittämisohjelmasta, jota koskevaa kasvien terveystarkastukseen myönnettävää rahoitusosuutta haetaan. (5) Neuvoston asetuksen (EY) N:o 1258/1999(4) 3 artiklan 2 kohdan mukaisesti yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Kyseisten toimenpiteiden varainhoidon valvonta toteutetaan kyseisen asetuksen 8 ja 9 artiklan nojalla. (6) Asetus (EY) N:o 2051/97 olisi tämän vuoksi kumottava. (7) Tässä asetuksessa säädetyt toimenpiteet ovat pysyvän kasvinsuojelukomitean lausunnon mukaiset, ON ANTANUT TÄMÄN ASETUKSEN: 1 artikla 1. Rajoittamatta direktiivin 2000/29/EY 23 artiklan 4 kohdan ensimmäisen alakohdan säännösten soveltamista kyseisen direktiivin 1 artiklan 4 kohdassa tarkoitetun viranomaisen on vuosittain 30 päivään huhtikuuta mennessä annettava kyseisen direktiivin 23 artiklan 5 kohdan mukaiset, kasvien terveystarkastukseen myönnettävää yhteisön rahoitusosuutta koskevat jäsenvaltioiden hakemukset tiedoksi kirjallisina samana vuonna tehtävää tutkimusta varten seuraavaan osoitteeseen: Euroopan yhteisöjen komissio, terveys- ja kuluttaja-asioiden pääosasto, B-1049 Bryssel, Belgia. 2. Hakemuksissa on oltava erityisesti seuraavat tiedot sen haitallisen organismin hävittämisohjelmasta, jota koskevaa kasvien terveystarkastukseen myönnettävää rahoitusosuutta haetaan: a) kyseessä olevan haitallisen organismin esiintymistä koskevat yleiset tiedot, mukaan luettuina päivämäärä, jona asianomaisen haitallisen organismin esiintymistä epäiltiin tai jona se vahvistettiin, sekä tiedot esiintymän oletetusta alkuperästä; b) tarvittavat toimenpiteet, jotka on toteutettu tai joita suunnitellaan kyseessä olevan haitallisen organismin torjumiseksi, niiden oletettu kesto ja saatavilla olevat tulokset, tosiasialliset aiheutuneet tai arvioidut menot, sekä kyseisten menojen osuus, joka on katettu tai katetaan julkisista varoista. Toimenpiteet saavat kestää enintään kaksi vuotta kyseessä olevan haitallisen organismin esiintymisen havaitsemisesta, lukuun ottamatta asianmukaisesti perusteltuja tapauksia, joissa voidaan jättää kaksi yhden vuoden lisähakemusta. 2 artikla 1. Jäsenvaltioiden on 1 artiklan 1 kohdassa tarkoitettua tutkimusta varten toimitettava asiakirjat, joihin sisältyy kultakin ohjelmavuodelta: a) jäljennös kyseessä olevan haitallisen organismin esiintymistä tai ilmaantumista koskevasta ilmoituksesta direktiivin 2000/29/EY 16 artiklan 1 tai 2 kohdan mukaisesti; b) tiedot tarkastuksista, testeistä ja muista toimista, joihin on ryhdytty kyseessä olevan haitallisen organismin esiintymisen laadun ja laajuuden määrittämiseksi, mukaan luettuina tiedot näissä toimissa käytetystä menetelmästä; c) lakisääteinen ilmoitus, jolla haetaan lupaa hävittämisen, desinfioinnin, tuholaistorjunnan ja steriloinnin kaltaisille käsittelyille sekä muille tehtäville käsittelyille; saavutusten/tulosten virallinen kuvaus ja arviointi, käsittelymenetelmien kuvaus mukaan luettuna; d) virallinen ilmoitus maksetuista ja maksettavista korvauksista sekä niiden laskentatapa, jos kyseessä ovat direktiivin 2000/29/EY 23 artiklan 2 kohdan c alakohdassa säädettyjen kieltojen ja/tai rajoitusten aiheuttaman tappion (muun kuin ansionmenetyksen) vuoksi maksettavat korvaukset; e) tunnistetiedot lähetyksistä direktiivin 2000/29/EY 23 artiklan 4 kohdan säännösten mukaisesti, tai jollei tämä ole mahdollista, syyt joiden vuoksi lähetystä ei voida tunnistaa. 2. Jäsenvaltioiden on lisäksi toimitettava luettelo kyseessä olevan haitallisen organismin torjumiseksi tarvittavien toimenpiteiden toteuttamiseksi maksetuista tai maksettavista määristä (ilman alv:tä ja veroja) sekä osuus, joka näistä määristä on katettu julkisista varoista. Jokaisen toimenpidetyypin osalta on toimitettava asianmukaiset tiedot seuraavasti: a) tarkastusten ja määritysten osalta yhteenvetotaulukko, jossa esitetään muun muassa tarkastusten ja määritysten päivämäärät, tekopaikat ja yksikkökustannukset; b) edellä 1 kohdan c alakohdassa tarkoitettujen käsittelyjen osalta luettelo käsitellyistä tiloista/paikoista sekä tiedot käsiteltyjen kasvien/alueiden määrästä; c) edellä 1 kohdan d alakohdassa tarkoitettujen maksujen osalta luettelo tuensaajista. 3 artikla 1. Komissio päättää kunkin saamansa hakemuksen osalta, ovatko kasvinsuojelutoimenpiteet olleet asianmukaisia ja ovatko niihin liittyvät kustannukset kohtuulliset. 2. Asianomaisen jäsenvaltion on pyynnöstä toimitettava komissiolle kaikki sen tutkimusta varten pyytämät lisätiedot. 4 artikla 1. Komissio laatii vuosittain 15 päivään syyskuuta mennessä luettelon hyväksyttävistä ohjelmista, joille näin ollen voidaan myöntää yhteisön rahoitusosuus. Rahoituksen tehokkuuden ja johdonmukaisuuden varmistamiseksi sekä yhteisön kasvinsuojelutilanteen kehittymisen huomioon ottamiseksi komissio luokittelee edellä mainitut ohjelmat. Luokiteltaessa etusija annetaan ohjelmille, jotka täyttävät mahdollisimman hyvin seuraavat perusteet: - ne suojaavat koko yhteisön etua, - ne ovat todennäköisesti tehokkaimpia, - niissä annetaan lähetyksistä vaadittavat tunnistetiedot. 2. Luettelo, jossa esitetään kullekin ohjelmalle ehdotettu yhteisön rahoitus, toimitetaan käsiteltäväksi pysyvään kasvinsuojelukomiteaan. Tapauksen mukaan on mainittava myös rahoitusosuuden alenevuusaste. 3. Jokainen 2 kohdassa tarkoitettuun luetteloon sisältyvä ohjelma hyväksytään erikseen direktiivin 2000/29/EY 18 artiklassa säädettyä menettelyä noudattaen. Hyväksymispäätöksessä ilmoitetaan yhteisön rahoitusosuuden määrä, siihen mahdollisesti sovellettavat ehdot sekä rahoitusosuuden yläraja. Yhteisön rahoitusosuutta ei myönnetä, jos 4 artiklan 1 kohdan mukaisesti vahvistettu tukikelpoisten menojen vuotuinen kokonaismäärä on alle 50000 euroa. 5 artikla Jotta jäsenvaltio voi saada hyväksytylle ohjelmalle yhteisön rahoitusosuuden, sen on toimitettava komissiolle rahoitusosuuden maksupyyntö euroina viimeistään ohjelman hyväksymisvuotta seuraavan vuoden 30 päivänä syyskuuta. Jäsenvaltion maksupyyntöön on sisällyttävä maksuja koskevat todisteet asianmukaisina asiakirjoina, joita ovat esimerkiksi kauppalaskut ja kuitit. 6 artikla Kumotaan asetus (EY) N:o 2051/97. 7 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan yhteisön rahoitusosuutta koskeviin hakemuksiin vuodesta 2003 alkaen. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä kesäkuuta 2002. Komission puolesta David Byrne Komission jäsen (1) EYVL L 169, 10.7.2000, s. 1. (2) EYVL L 116, 3.5.2002, s. 16. (3) EYVL L 287, 21.10.1997, s. 13. (4) EYVL L 160, 26.6.1999, s. 103.